रेगिस्तान में दूर चमकती रेत को देखकर, वहां पानी की आस कर रही है कांग्रेस
Rajasthan Political Crisis - Ashok Gehlot Sachin Pilot Controversy Latest News Opinion, and Analysis Story On Dainik Bhaskar (दैनिक भास्कर)
रेगिस्तान में दूर चमकती रेत को देखकर, जिन्हें वहां पानी होने का भ्रम नहीं होता, जरूर उनकी प्यास में कोई कमी रही होगी। कांग्रेस की प्यास में कोई कमी नहीं है। अति सकारात्मक। उसे तो रेत में फिलहाल पानी ही दिखाई दे रहा है। लेकिन हकीकत तो सब जानते ही हैं। इस मृग मरीचिका के चक्कर में आखिर पानी मिलता ही कहाँ है?
कांग्रेस आलाकमान की ओर से दावा किया जा रहा है कि राजस्थान के मुख्यमंत्री अशोक गहलोत और युवा नेता सचिन पायलट के बीच सुलह हो गई है। राहुल गांधी से दोनों ने अगला चुनाव मिलकर लड़ने का वादा किया है। केसी वेणुगोपाल का यह बयान उसी दिन आया जिस दिन गहलोत ने खुलेआम मीडिया में कहा था कि कांग्रेस या उसका आलाकमान अभी इतने कमजोर नहीं हुए हैं कि किसी कार्यकर्ता को मनाने के लिए उसे कोई बड़ा पद ऑफर करना पड़े!
जहां कांग्रेस आलाकमान से मीटिंग के दिन ही इस तरह के बयान दिए जा रहे हों, वहां सुलह की गुंजाइश होना बहुत मुश्किल लगता है। लेकिन कांग्रेस ये दावा कर रही है कि उसने इस पूरे विवाद को सुलझा लिया है। अब न गहलोत सचिन को बुरा- भला कहने वाले हैं और न ही सचिन पायलट अब गहलोत या उनकी सरकार के खिलाफ कुछ बोलेंगे।
बहरहाल वर्षों की कड़वाहट पर सकारात्मकता का लेप लगाया जा रहा है। प्रयास अच्छा है। सराहनीय भी। …लेकिन कांग्रेस अध्यक्ष मल्लिकार्जुन खडगे और पार्टी के “सर्वमान्य” नेता राहुल गांधी के साथ चार घंटे की मीटिंग में आखिर हुआ क्या है? गहलोत और पायलट तो इस बारे मे मौन धारण किए हुए हैं।
कांग्रेस आलाकमान और उनके बयानवीर सिपहसालारों की तरफ से ही तमाम बयान मीडिया की झोली में फेंके जा रहे हैं। सुलह - मीटिंग के बाद गहलोत या सचिन ने अब तक कुछ नहीं बोला है। कुछ भी नहीं। कोई अचरज नहीं होगा कि कुछ ही दिनों में इन दोनों या दोनों में से किसी एक का तीखा और सिर फोड़ देने वाला बयान आ ही जाए।
यह सही है कि कोई रात कितनी भी गहरी या लम्बी हो, उसका सवेरा तो होता ही है। उसे आज तक कोई कोई नहीं रोक पाया है। गहलोत- पायलट का बैर भी बहुत लम्बा नहीं चलने वाला, लेकिन इस तरह चार घंटे की किसी मीटिंग में खत्म भी नहीं होने वाला है। महान शरद जोशी ने कहा था- बैर क्रोध का अचार या मुरब्बा है। गहलोत और पायलट का गुस्सा या क्रोध अचार बन चुका है। सब जानते हैं अचार कम से कम बरस भर तो चलता ही है।